Espanjalainen oikeus on tehnyt päätöksen MV-lehden perustajan Ilja Janitskinin luovuttamisesta Suomeen.

Syyttäjä Heikki Wendorfin mukaan päätös on mitä ilmeisemmin lopullinen. Kyseessä on toisen oikeusasteen päätös. Ensimmäisen asteen päätös tuli jo aiemmin syksyllä ja oli samansisältöinen.

Seuraavaksi on Wendorfin mukaan edessä päätöksen toimeenpano. Miten, missä ja milloin luovutus tapahtuu selviää myöhemmin, hän tarkentaa. Wendorf arvelee kuitenkin lähestyvän joulun hidastavan prosessia.

Wendorf ei halua kommentoida tietoja, joiden mukaan Janitskinin olisi lähtenyt Espanjasta ja olisi mahdollisesti Venäjällä. Hän sanoo vakaan käsityksensä olevan, että Janitskin saadaan oikeuden eteen Suomeen.

Janitskinia epäillään kiihottamisesta kansanryhmää vastaan, rahankeräys- ja rahapelirikoksista, törkeästä kunnianloukkauksesta, laittomasta uhkauksesta, salassapitorikoksesta ja tekijänoikeusrikoksista. Rikosepäilyt tarkentuvat, kun Janitskinia on saatu kuultua.

Espanjan oikeuden päätöksestä kertoi ensimmäisenä STT.

Lue tästä, miten eurooppalainen pidätysmääräys toimii Janitskinin tapauksessa

Korjattu 17.12. klo 16: Muutettu virke Janitskinin kuulemisesta muotoon "rikosepäilyt tarkentuvat, kun Janitskinia on saatu kuultua". Alun perin siinä luki "syytteitä tarkennetaan tarpeen mukaan, kun Janitskinia on saatu kuultua".